b'\n_START_ARTICLE_\nFaleristikk\n_START_PARAGRAPH_\nFaleristikk er l\xc3\xa6ren om ordenstegn og andre utmerkelsestegn, som medaljer og dekorasjoner, samt tilbeh\xc3\xb8r til disse. Den regnes som en historisk hjelpevitenskap og er en underdisiplin av numismatikk. Faleristikk benyttes ofte som ensbetydende med ordenskunnskap, men ordenskunnskap kan ha et videre historisk, kulturhistorisk og sosiologisk perspektiv p\xc3\xa5 odensvesen utover studiet av de synlige utmerkelsestegn._NEWLINE_Ordet faleristikk kommer av latin phalerae, som var utmerkelsestegn romerske soldater bar p\xc3\xa5 sine brystpanseret under parader.\n_START_SECTION_\nForeninger og periodika\n_START_PARAGRAPH_\nFaleristikk bedrives i stor grad av samlere av ordenstegn og medaljer og disse har i flere land organisert seg i foreninger. I Norden finnes Ordenshistorisk Selskab, etablert i Danmark i 1966. Foreningen utgir Ordenshistorisk Tidsskrift. Internasjonalt finnes i Tyskland Deutsche Gesellschaft f\xc3\xbcr Ordenskunde (DGO), som utgir tidsskriftet Orden und Ehrenzeichen. Orders and Medals Research Society (OMRS) er en britisk forening og har The Journal of the Orders and Medals Research Society som sitt tidsskrift. I USA finnes Orders and Medals Society of America (OMSA), med tidsskriftet The Journal of the Orders and Medals Society of America.'